Diari Oficial de la Generalitat Valenciana


Sumari del DOGV 9565, del 30-03-2023 (2023/3353)

RESOLUCIÓ de 23 de març de 2023, de la consellera de Justícia, Interior i Administració Pública, per la qual es crea una unitat de valoració forense integral de la infància i l'adolescència en el partit judicial d'Alacant, dependent de l'Institut de Medicina Legal i Ciències Forenses d'Alacant.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9565

Data del DOGV
:   30-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3353


Data del document
:   23-03-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 23 de març de 2023, de la consellera de Justícia, Interior i Administració Pública, per la qual es crea una unitat de valoració forense integral de la infància i l'adolescència en el partit judicial d'Alacant, dependent de l'Institut de Medicina Legal i Ciències Forenses d'Alacant. [2023/3353]  
La Convenció sobre els Drets de l'Infant és un instrument jurídic internacional que reconeix els xiquets i les xiquetes com a agents socials i com a titulars actius dels seus propis drets econòmics, socials, culturals, civils i polítics. També defineix les obligacions i responsabilitats d'altres agents com els pares, educadors, professionals de la salut i professionals de l'Administració de justícia. La convenció considera l'interés superior del menor i concreta l'obligació dels estats membres d'adoptar les mesures necessàries per a l'efectivitat a tots els drets reconeguts en aquesta.  
La Carta Europea dels Drets de l'Infant aprovada en 1992, mitjançant la Resolució A3-0172/92, del Parlament Europeu, i singularment la Decisió marc 2001/220/JAI, del Consell, de 15 de març de 2001, relativa a l'Estatut de la víctima en el procés penal respon a la pretensió de la Unió Europea de promoure una política de protecció de les víctimes a l'empara del Tractat de la Unió i del Tractat d'Amsterdam relatiu a la creació d'un espai de llibertat, seguretat i justícia. La Decisió marc presta singular atenció a les víctimes considerades especialment vulnerables, entre aquestes, els menors.  
La Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d'enjudiciament civil, construeix un ampli marc jurídic de protecció que vincula tots els poders públics, les institucions específicament relacionades amb els menors, els pares i familiars i els ciutadans en general. El seu article 2 desenvolupa el principi rector de l'interés superior del menor, i en el seu apartat primer proclama que qualsevol menor té dret que el seu interés superior siga valorat i considerat primordial en totes les accions i decisions que el concernisquen, tant en l'àmbit públic com privat.  
  
La Llei 4/2015, de 27 d'abril, de l'Estatut de la víctima del delicte, estableix que quan es tracte de menors, l'interés superior del menor actue a manera de guia per a qualsevol mesura i decisió que es prenga en relació a un menor víctima d'un delicte durant el procés penal. És fonamental oferir a la víctima les màximes facilitats per a l'exercici i tutela dels seus drets, amb la minoració de tràmits innecessaris que suposen una segona victimització, així com atorgar-li una informació i orientació eficaç dels drets i serveis que li corresponen. Les actuacions han d'estar sempre orientades a la persona, la qual cosa exigeix una avaluació i un tracte individualitzat de qualsevol víctima, sense perjudici del tracte especialitzat que exigeixen uns certs tipus de víctimes com el cas que ens ocupa, xiquets, xiquetes i adolescents i persones especialment vulnerables per la seua discapacitat.  
L'entrada en vigor de la Llei orgànica 8/2021, de 4 de juny, de protecció integral a la infància i l'adolescència davant de la violència, suposa una fita de dimensions extraordinàries, davant la qual els poders públics han de donar una resposta eficaç, entre aquests l'Administració de justícia. Quan un xiquet, xiqueta o adolescent pateix un esdeveniment traumàtic, aquest constitueix una experiència devastadora, que probablement l'acompanyarà al llarg de la seua vida. La resposta de les institucions davant aquestes situacions determinarà la recuperació de la víctima després de la vivència patida i com l'afectarà en el futur.  
La Llei 8/2021 preveu, entre altres aspectes, que la víctima menor d'edat realitze una única narració dels fets, que aquesta es faça davant el jutjat d'instrucció, i que no siga necessari que preste declaració en un altre moment del procés per a evitar així una doble victimització. La realització d'aqueixa prova preconstituïda amb la intervenció dels mateixos perits que posteriorment realitzaran la valoració integral donarà, d'una banda, confiança a la víctima menor i, d'una altra, afavorirà l'obtenció d'informació, sense que haja de ser repetida en la posterior avaluació del possible dany.  
De conformitat amb el marc normatiu exposat, i per a proporcionar una atenció integral als xiquets, xiquetes i adolescents víctimes de violència que comprenga mesures de protecció, suport, acolliment i recuperació, es crea una unitat especialitzada amb professionals de diferents àrees del coneixement i la dotació d'un espai per a l'atenció i celebració de les actuacions judicials en aquells delictes comesos sobre xiquets, xiquetes i adolescents.  
S'ha determinat convenient iniciar aquest projecte amb la creació d'aqueixa unitat forense especialitzada en víctimes menors en el partit judicial d'Alacant, que permetrà realitzar un diagnòstic adequat de la problemàtica del menor i de les necessitats d'aquest tipus d'unitats especialitzades, i anar estenent-les posteriorment a la resta de partits judicials de la Comunitat Valenciana.  
La unitat compta amb unes dependències concordes a les necessitats dels xiquets, xiquetes i adolescents, tal com estableixen les directrius donades pel Consell d'Europa sobre justícia adaptada als xiquets (2010). Un entorn físic agradable, humanitzat i adaptat a les necessitats d'aquest tipus de procediments ajudarà a millorar l'estat físic i mental de les persones que freqüenten aquest espai. Per això es podrà utilitzar per a totes aquelles diligències o actuacions en les quals haja d'intervindre una víctima o testimoni menor i/o adolescent.  
De conformitat amb les atribucions conferides pel Decret 172/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Justícia, Interior i Administració Pública, desplegat per l'Ordre 5/2021, de 19 de febrer, modificada per l'Ordre 24/2021, de 22 de setembre, resolc:  
  
Primer. Objecte  
Es crea una unitat de valoració forense integral (d'ara en avant UVFI) especialitzada en víctimes menors en el partit judicial d'Alacant, que es denominarà UVFI de la infància i l'adolescència i que estarà adscrita a l'UVFI de l'Institut de Medicina Legal i Ciències Forenses d'Alacant.  
  
Segon. Àmbit territorial  
1. L'àmbit territorial de l'UVFI de la infància i l'adolescència serà el del partit judicial d'Alacant.  
2. No obstant això, i per necessitats del servei, la direcció de secció de l'UVFI de l'Institut de Medicina Legal i Ciències Forenses d'Alacant podrà reorganitzar o modificar el servei en l'àmbit de les seues competències.  
  
Tercer. Àmbit objectiu  
1. L'UVFI de la infància i l'adolescència es constitueix com una unitat funcional encarregada de prestar assessorament tècnic i pericial especialitzat als jutjats, tribunals i Ministeri Fiscal en tots els procediments penals relacionats amb la violència cap als xiquets, xiquetes i adolescents.  
2. A aquest efecte, s'entendrà per violència, tal com disposa l'article 1.2 de la Llei orgànica 8/2021, de 4 de juny, de protecció integral a la infància i l'adolescència davant de la violència, qualsevol acció, omissió o tracte negligent que priva les persones menors d'edat dels seus drets i benestar, que amenaça o interfereix el seu ordenat desenvolupament físic, psíquic o social, amb independència de la seua forma i mitjà de comissió, inclosa la realitzada a través de les tecnologies de la informació i la comunicació, especialment la violència digital.  
3. Seran objecte del seu estudi els casos de menors que es vegen immersos en processos sobre maltractament físic, psicològic o emocional, els càstigs físics, humiliants o denigrants, el descuit o tracte negligent, les amenaces, injúries i calúmnies, l'explotació, incloent-hi la violència sexual, la corrupció, la pornografia infantil, la prostitució, l'assetjament escolar, l'assetjament sexual, el ciberassetjament, la violència de gènere, la mutilació genital, el tràfic d'éssers humans amb qualsevol fi, el matrimoni forçat, el matrimoni infantil, l'accés no sol·licitat a pornografia, l'extorsió sexual, la difusió pública de dades privades així com la presència de qualsevol comportament violent en el seu àmbit familiar.  
4. Queden exclosos els delictes en el context de la violència de gènere que seran avaluats en les UVFI de violència de gènere.  
  
Quart. Dependència orgànica i funcional  
L'UVFI de la infància i l'adolescència dependrà orgànicament i funcionalment de la direcció de secció de l'UVFI de l'Institut de Medicina Legal i Ciències Forenses d'Alacant.  
  
Cinqué. Personal  
L'UVFI de la infància i l'adolescència disposarà d'un equip multidisciplinari compost per personal de la medicina forense, de la psicologia i del treball social, que desenvoluparà les funcions que li siguen pròpies.  
  
Sisé. Funcions  
L'UVFI de la infància i l'adolescència assumirà les següents funcions:  
a) Valoració integral dels efectes de totes les formes de violència anteriorment esmentades, sobre la salut del xiquet, xiqueta o adolescent, entenent per salut l'estat de benestar físic, mental i social.  
b) Suport a l'autoritat judicial en la pràctica de les proves preconstituïdes, amb emissió del corresponent informe en què es done compte del desenvolupament i resultat de l'audiència del menor, si així es requereix.  
c) Avaluació de la credibilitat del testimoniatge en el cas de violència sexual, quan l'edat i situació del menor ho facen factible, seguint les proves i estàndards científicament acceptats.  
d) Avaluació de l'estat mental de la persona investigada a l'efecte d'emetre informes sobre imputabilitat, internament psiquiàtric involuntari, capacitat per a prestar declaració, consum de substàncies d'abús, entre altres.  
e) Totes aquelles funcions que es determinen des de la direcció de secció en relació amb l'objecte d'intervenció de les UVFI.  
2. Aquesta unitat prestarà servei en tots aquells casos en què, fins i tot no sent necessària la intervenció del personal de la unitat, es vulga realitzar alguna diligència judicial amb un menor.  
3. Així mateix, l'espai dissenyat per a aquesta unitat, adaptat a les necessitats dels i de les menors i adolescents, servirà de marc per a la realització de qualsevol actuació o diligència en què haja d'intervindre una víctima o testimoni menor i/o adolescent.  
  
Seté. Entrada en funcionament i dotació de plantilla  
L'entrada en funcionament i dotació de la plantilla de l'UVFI de la infància i l'adolescència s'efectuarà de manera progressiva, atesa la disponibilitat pressupostària existent per a la posada en marxa de les infraestructures necessàries, creació i dotació dels llocs de treball.  
  
Huité. Publicitat  
La present resolució es publicarà en el Diari Oficial de la Generalitat Valenciana.  
  
Nové. Eficàcia  
Aquesta resolució produirà efectes des de l'endemà de la publicació en el Diari Oficial de la Generalitat Valenciana.  
  
Contra la present resolució, que posa fi a la via administrativa, podrà interposar-se amb caràcter potestatiu, un recurs de reposició davant la consellera de Justícia Interior i Administració Pública, en el termini d'un mes a comptar des de l'endemà de la publicació en el Diari Oficial de la Generalitat Valenciana, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé interposar directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució, de conformitat amb el que es disposa en els articles 8, 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició de qualsevol altre recurs que s'estime procedent.  
  
  
València, 23 de març de 2023.- La consellera de Justícia, Interior i Administració Pública. Gabriela Bravo Sanestanislao.